Succesul acestui film a permis realizarea unei ecranizări grandioase a celui de-al doilea roman al trilogiei, "Potopul", a cărui acțiune are loc în perioada invaziei suedeze în Polonia cunoscută sub numele de „Potopul suedez”. Evenimentele istorice sunt împletite aici cu o poveste melodramatică de dragoste între nobilul patriot Andrzej Kmicic (interpretat de Daniel Olbrychski) și nobila lituaniană Oleńka Billewiczówna (interpretată de Małgorzata Braunek). Jerzy Hoffman creează aici o frescă istorică vastă cu numeroase personaje (în mare parte ficționale), ce a fost asemănată de unii critici cu superproducția sovietică "Război și pace" (1966-1967) a lui Serghei Bondarciuk. Filmul "Potopul" (1974) a avut un succes chiar mai mare în rândul cinefililor polonezi, fiind vizionat de 27,6 milioane de spectatori, și a fost nominalizat în 1975 la Premiul Oscar pentru cel mai bun film străin.